Document ID: 32011D0629

DEĊIŻJONI TA’ IMPLIMENTAZZJONI TAL-KUMMISSJONI
tal-20 ta’ Settembru 2011
li temenda l-Anness D mad-Direttiva tal-Kunsill 88/407/KEE fir-rigward tal-kummerċ fl-Unjoni fis-semen ta’ annimali domestiċi tal-ispeċi tal-bovini mibgħut minn ċentri għall-ġbir u l-ħażna tas-semen
(notifikata bid-dokument numru C(2011) 6425)
(Test b’relevanza għaż-ŻEE)
(2011/629/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 88/407/KEE tal-14 ta’ Ġunju 1988 li tistabbilixxi r-rekwiżiti tas-saħħa tal-annimali applikabbli għall-kummerċ intra-Komunitarju u għal importazzjonijiet ta’ deep frozen semen ta’ annimali domestiċi tal-ispeċi tal-bovini (1), u b’mod partikolari t-tieni paragrafu tal-Artikolu 17 tagħha,
Billi:
(1)
Id-Direttiva 88/407/KEE tistabbilixxi r-rekwiżiti tas-saħħa tal-annimali applikabbli, inter alia, għall-kummerċ fl-Unjoni fis-semen ta’ annimali domestiċi tal-ispeċi tal-bovini u tistabbilixxi l-mudell taċ-ċertifikati veterinarji tas-saħħa tal-annimali għal tali kummerċ f’dak il-prodott bażiku.
(2)
Id-Direttiva 88/407/KEE, kif emendata mid-Direttiva tal-Kunsill 2008/73/KE (2), tintroduċi proċedura simplifikata għall-elenku taċ-ċentri għall-ġbir u l-ħażna tas-semen fl-Istati Membri.
(3)
Barra minn hekk, id-Direttiva 88/407/KEE tistipula li l-Istati Membri għandhom jagħmlu l-ammissjoni tas-semen suġġetta għas-sottomissjoni ta’ ċertifikat tas-saħħa tal-annimali maħruġ minn veterinarju uffiċjali tal-Istat Membru tal-ġbir skont l-Anness D. Dak l-Anness jistabbilixxi tliet mudelli differenti ta’ ċertifikati tas-saħħa tal-annimali, D1, D2 u D3, għall-kummerċ fl-Unjoni fis-semen ta’ annimali domestiċi tal-ispeċi tal-bovini.
(4)
L-Anness D mad-Direttiva 88/407/KEE għandu, għalhekk, jiġi emendat biex tiġi kkunsidrata l-proċedura simplifikata għall-elenku taċ-ċentri għall-ġbir u l-ħażna tas-semen fl-Istati Membri.
(5)
Id-Deċiżjoni tal-Kummissjoni 2010/470/UE (3) tistabbilixxi mudell taċ-ċertifikati tas-saħħa għall-kummerċ fl-Unjoni tas-semen, l-ova u l-embrijuni ta’ annimali tal-ispeċijiet ekwina, ovina u kaprina u tal-ova u l-embrijuni ta’ annimali tal-ispeċi porċina. Dik id-Deċiżjoni kellha l-għan li tiżgura t-traċċabbiltà sħiħa tal-prodotti bażiċi kkonċernati li jinġabru f’ċentru għall-ġbir tas-semen u jintbagħtu minn ċentru għall-ħażna tas-semen, sew jekk dawn tal-aħħar jagħmlu parti minn ċentru għall-ġbir tas-semen approvat b’numru ta’ approvazzjoni differenti, u sew jekk le.
(6)
Għall-finijiet ta’ konsistenza tal-leġiżlazzjoni tal-Unjoni, l-istruttura tal-mudelli taċ-ċertifikati tas-saħħa stabbilita fid-Deċiżjoni 2010/470/UE għandha tiġi kkunsidrata fil-mudelli taċ-ċertifikati tas-saħħa tal-annimali għall-kummerċ fl-Unjoni fis-semen tal-annimali domestiċi tal-ispeċi tal-bovini.
(7)
B’mod partikolari, il-mudell taċ-ċertifikat tas-saħħa tal-annimali fl-Anness D3 jirrigwarda l-kummerċ fl-Unjoni fis-semen u l-istokkijiet tas-semen tal-annimali domestiċi tal-ispeċi tal-bovini, mibgħuta miċ-ċentri għall-ġbir u l-ħażna tas-semen.
(8)
Sabiex tiġi żgurata t-traċċabbiltà sħiħa tas-semen, il-mudell taċ-ċertifikat tas-saħħa tal-annimali fl-Anness D3 għandu jiġi ssupplimentat b’rekwiżiti ta’ ċertifikazzjoni addizzjonali u jintuża biss għall-kummerċ fis-semen miġbur f’ċentru għall-ġbir tas-semen u mibgħut minn ċentru għall-ħażna tas-semen, sew jekk dawn tal-aħħar jagħmlu parti minn ċentru għall-ġbir tas-semen approvat b’numru ta’ approvazzjoni differenti, u sew jekk le.
(9)
Huwa neċċessarju wkoll li jiġu adattati d-dati fit-titli taċ-ċertifikati fl-Annessi D2 u D3 relatati mal-istokkijiet tas-semen miġbur, ipproċessat u maħżun qabel il-31 ta’ Diċembru 2004, biex jiġu riflessi d-dispożizzjonijiet tal-Artikolu 2(1) u (2) tad-Direttiva tal-Kunsill 2003/43/KE tas-26 ta’ Mejju 2003 li temenda d-Direttiva 88/407/KEE li tistabbilixxi r-rekwiżiti tas-saħħa tal-annimali applikabbli għall-kummerċ intrakomunitarju u għall-importazzjonijiet ta’ semen ta’ annimali domestiċi tal-ispeċi tal-bovini (4).
(10)
Barra minn hekk, il-mudelli taċ-ċertifikati tas-saħħa tal-annimali fl-Annessi D1 u D2 għandhom jiġu adattati għall-istruttura tal-mudelli taċ-ċertifikati tas-saħħa stabbiliti fid-Deċiżjoni 2010/470/UE.
(11)
Għaldaqstant, l-Anness D mad-Direttiva 88/407/KEE għandu jiġi emendat.
(12)
Sabiex jiġi evitat kull tip ta’ taqlib fil-kummerċ, l-użu ta’ ċertifikati tas-saħħa tal-annimali maħruġa skont l-Anness D mad-Direttiva 88/407/KEE, li japplikaw sal-31 ta’ Ottubru 2011, għandu jkun awtorizzat matul perjodu tranżitorju suġġett għal ċerti kundizzjonijiet.
(13)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness D mad-Direttiva 88/407/KEE jiġi sostitwit mit-test fl-Anness ma’ din id-Deċiżjoni.
Artikolu 2
Għal perjodu tranżitorju sal-31 ta’ Diċembru 2011, l-Istati Membri jistgħu jawtorizzaw il-kummerċ fis-semen u l-istokkijiet tas-semen ta’ annimali domestiċi tal-ispeċi tal-bovini, akkumpanjati minn ċertifikat tas-saħħa tal-annimali maħruġ mhux iktar tard mill-31 ta’ Ottubru 2011, skont il-mudelli stabbiliti fl-Anness D mad-Direttiva 88/407/KEE, li japplika sal-31 ta’ Ottubru 2011.
Artikolu 3
Din id-Deċiżjoni għandha tapplika mill-1 ta’ Novembru 2011.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, l-20 ta’ Settembru 2011.

Labels: 7
3
6